
Üvegleletek a nagyvázsonyi Kinizsi-vár területéről

Kulcsszavak: Üveg; Újkor; Középkor, Kuttrolf; Ablakszem
Jelen tanulmányban Éri István a nagyvázsonyi Kinizsi-vár 1954-1960 között végzett feltárása során előkerült nagy mennyiségű üvegtöredék bemutatására kerül a sor. A szerző az üvegeket tipológia alapján csoportosította, majd párhuzamaik alapján vont le következtetéseket a vár gazdasági helyzetének idők során bekövetkező változásairól. Az üveganyag a vár történetéből a 16-19. század közötti periódust fedi le, kivitelezésüket tekintve található közöttük egyaránt luxus termék, és egyszerűbb kialakítású népi üveg is.
Az üvegek alapján a vár 16. századi anyagi helyzete kiemelkedően jó volt, ebből a korszakból ugyanis számos jó minőségű import termék került elő. A török korban a vár védelmi feladatokat látott el, a rossz ellátás miatt a vár folyton anyagi gondokkal küzdött, ami az az üvegekre is rányomta a bélyegét
Mivel a magas színvonalú üvegek eltűnnek a 18. század közepére, feltételezhető, hogy az 1649-ben birtokossá váló Zichy család a várat a 18. század elsőharmadáig lakta, majd a vár ezt követően indult el a pusztulás útján.



